Author: Marju Viira
Last saved by: Your User Name
Company: Haapsalu Linnavalitsus

K O R R A L D U S

Haapsalu,			         25. august 2010 nr 473

Haapsalu linna omandis olevale kinnisasjale 
isikliku kasutusõiguse seadmine Fortum 
Elekter AS kasuks (Mulla tänav ja Kastani park)

Aluseks võttes Fortum Elekter AS Haapsalu Linnavalitsusele 05.07.2010 ja 24.08.2010 esitatud avaldused, Pärnu Maakohtu kinnistusosakonna Lääne kinnistusjaoskonna kinnisturegistriosa andmed ja juhindudes tsiviilseadustiku üldosa seaduse § 54 lg 2, asjaõigusseaduse § 61, § 64^1,  § 158^1, § 158^2 lg 4, § 225, § 226 lg 2, § 228, § 250 asjaõigusseaduse rakendamise seaduse § 15^4 lg 2, lg 3, kinnisturaamatuseaduse § 8 lg 3,
Elektriohutusseaduse § 12, majandus- ja kommunikatsiooniministri 26.märtsi 2007 määruse nr 19 „Elektripaigaldise kaitsevööndi ulatus ja kaitsevööndis tegutsemise kord“ § 2, Haapsalu Linnavolikogu 29.05.2009 otsuse nr 278 „Volituste andmine linna omandis olevate kinnisasjade koormamiseks reaalservituudi ja isikliku kasutusõigusega“, kohaliku omavalitsuse korralduse seaduse § 30 lg 1 p 2 ning haldusmenetluse seadusest, Haapsalu Linnavalitsus 

k o r r a l d a b:

1.	Seada isiklik kasutusõigus Fortum Elekter AS (äriregistri kood 10224137, aadress Tööstuse tn 2, 90506 Haapsalu) kasuks Haapsalu linna omandis olevatele kinnistusraamatusse kantud katastriüksustele 
1.1. Mulla tänav, Haapsalu Läänemaa (kinnistu reg.nr. 2781532, katastritunnus 18301:009:0053, pindala 7551 m^2, sihtotstarve transpordimaa)
1.1.1. isikliku kasutusõiguse esemeks on elektripaigaldised (kompleksalajaam);
1.1.2. isikliku kasutusõiguse ala pind on 46,0 m^2 (skeem lisatud);
1.1.3. isiklik kasutusõiguse tasu on 92 senti aastas;
1.2. Kastani tn 10 // Kastani park, Haapsalu, Läänemaa (kinnistu reg.nr. 2795732, katastritunnus 18301:015:0048, pindala 105341 m^2, sihtotstarve üldkasutatav maa);
1.2.1. isikliku kasutusõiguse esemeks on elektripaigaldised (10kV maakaabelliin);
1.2.2. isikliku kasutusõiguse ala pind on 74,0 m^2 (skeem lisatud);
1.2.3. isiklik kasutusõiguse tasu on 2 (kaks) krooni 22 senti aastas;
2.	Määrata isikliku kasutusõiguse tingimused alljärgnevalt:
2.1. isiklik kasutusõigus seatakse tähtajatult;
2.2. õigustatud isikul on isikliku kasutusõiguse eseme ehitamise, kasutamise, hooldamise ja remontimise õigus. Isikliku kasutusõiguse eseme ehitamiseks on vajalik Haapsalu Linnavalitsuse kinnitatud projekt ja ehitusluba;
2.3. Isikliku kasutusõiguse ennetähtaegse lõpetamise aluseks on kehtestatud detailplaneering, mille alusel võib kinnisasja omanik nõuda tehnovõrgu või tehnorajatise omanikult tehnovõrgu või tehnorajatise ümberpaigutamist temale kuuluval kinnisasjal, kui see on tehniliselt võimalik ja kinnisasja omanik hüvitab tehnovõrgu või tehnorajatise ümberpaigutamisega seotud kulud;
2.4. Õigustatud isik võib isiklikust kasutusõigusest tulenevate õiguste ja kohustuste teostamise üle anda kolmandale isikule;
2.5. Õigustatud isik kohustub:
2.5.1. pidama kinni Haapsalu linnas linnavolikogu poolt linna territooriumil kaevetööde tegemisel kehtestatud õigusaktidest: kaevetööde eeskiri, teede ja tänavate sulgemise maks; 
2.5.2. pärast isikliku kasutusõiguse eseme valmimist heakorrastama isikliku kasutusõiguse ala ning taastama ümbritseval alal oma kulul tööde alustamisele eelnenud olukorra, kui kinnistu omanikuga ei lepita kokku teisiti ning taastama igat liiki hooldus-, remondi- ja rekonstrueerimistööde lõpetamisel omal kulul tööde alustamisele eelnenud olukorra, mis vastab kaevetööde eeskirjale;
2.5.3. hoidma isikliku kasutusõiguse eseme alaliselt heas seisukorras. Parandustööd ja uuendused on õigustatud isik kohustatud tegema kinnisasja omanikuga kokkulepitud tähtajaks. Kui õigustatud isik ei lõpeta töid tähtajaks, on kinnisasja omanikul õigus lasta tööd teha õigustatud isiku kulul; 
2.5.4. teavitama kinnisasja omanikku ja teisi isikuid, kelle kasuks on seatud kinnisasjal tehnovõrgu omamist võimaldav asjaõigus, tehtavate plaaniliste hooldus- ja remonttööde soovist iga tööde teostamisele eelneva aasta 31. detsembriks, aga mitte hiljem kui 30 päeva enne tööde alustamist ja kinnisasja kasutamise kinnisasja omanikuga eelnevalt kirjalikult kooskõlastama; 
2.5.5. isikliku kasutusõiguse eseme avarii viivitamatult likvideerima ja rakendama abinõusid, et vältida linnale kahju tekitamist. Avariiremondi vajadusel võib õigustatud isik viivitamatult, ilma kooskõlastust taotlemata alustada vajalike töödega, kui ta teatab sellest esimesel võimalusel kinnisasja omanikule. Avariiks loetakse isikliku kasutusõiguse eseme ootamatut või juhuslikku purunemist, tehnovõrkude seiskumist või muud riket, mille tulemusel võib tekkida märkimisväärne materiaalne kahju;
2.5.6. tasuma tehnovõrgu või- rajatiste ehitamisel ja kasutamisel kahju kannatajatele võimaliku tekkiva kahju hüvitise, avarii ja selle likvideerimise käigus tekitatud kahju hüvitise ning isikliku kasutusõiguse lõppemisel tehnorajatiste kõrvaldamisega tekkinud kahju hüvitise;
2.5.7. Pooled on kokku leppinud selles, et kolmandate isikute poolt on võimalik kõigi kasutusõigusest kasutajatele tulenevate õiguste teostamine. Kasutaja vastutab kolmandate isikute tegevuse eest, kes kasutaja õigusi teostavad. Pooled lepivad kokku, et kasutajal on õigus kasutusõigus uuele õigustatud isikule üle anda. Üleandmiseks on vajalik kokkulepe (asjaõigusleping) vana ja uue õigustatud isiku vahel. 
2.5.8. isikliku kasutusõiguse lõppemisel kinnisasja omaniku nõudel ära vedama isikliku kasutusõiguse eseme. Kui õigustatud isik ei ole tähtajaks rajatist ära vedanud, korraldab kinnisasja omanik selle lammutamise ja maa-ala heakorrastamise õigustatud isiku kulul;
2.5.9. nõustuma kinnisasjale teiste isiklike servituutide ja reaalservituutide seadmisel nende kandmisega kinnistusraamatusse käesolevas otsuses nimetatud isikliku kasutusõigusega samale järjekohale selle eest tasu nõudmata;
2.5.10. maksma isikliku kasutusõiguse eest tasu korralduse punktides 1.2 nimetatud suuruses. Tasu makstakse alates isikliku kasutusõiguse seadmise lepingu sõlmimisest 1 kord aastas esitatavate arvete alusel 1. veebruariks järgneva aasta eest ette. Tasu on võrdne kinnisasjal paikneva tehnovõrgu või –rajatise talumise eest seadusega kehtestatud makstava tasu suurusega;
2.5.11. maksma isikliku kasutusõiguse tasu uues suuruses vastavalt seadusega kehtestatud tehnovõrgu ja rajatise talumise eest makstavale tasu suurusele alates päevast, kui kinnisasja omanik teatab kirjalikult selle muutmisest;
2.5.12. kinnisasja omaniku esitatud arvete tähtajaks mittetasumisel maksma viivist 0,15% maksmata summalt iga viivitatud päeva eest;
2.5.13. kinnisasja hoonestusõigusega koormamise korral astuma kinnisturaamatu esimeselt järjekohalt tagasi;
2.5.14. kinnistu koosseisu kuuluva maatüki ja maatüki oluliseks osaks olevate ehitiste suhtes kasutuskorra kokkulepete sõlmimiseks kinnistu omaniku äranägemisel.
2.6. Kinnisasja omanik kohustub:
2.6.1. hoiduma tegevustest, mis takistab isikliku kasutusõiguse eseme sihipärast kasutamist;
2.6.2. järgima isikliku kasutusõiguse alal seadusest ja muudest õigusaktidest tulenevaid kitsendusi ning nõudma seda ka isikutelt, kelle kasuks on kinnisasjale seatud piiratud asjaõigus või kellel on lepingust tulenev kinnisasja kasutamise või sellel tööde teostamise õigus;
2.6.3. teavitama õigustatud isikut kinnisasjale teiste isiklike servituutide või reaalservituutide seadmisest ja kinnisasja võõrandamisest;
2.6.4. taotleda isikliku kasutusõiguse kandmist kinnistusraamatusse. 
2.8. Isikliku kasutusõiguse seadmisega seotud kulud (notaritasu ja riigilõiv) tasub Fortum Elekter AS.
3. Volitada aselinnapea Peeter Vikman`i sõlmima Haapsalu linna nimel isikliku kasutusõiguse seadmise võlaõigusliku lepingut ja asjaõiguslepingut.
4. Korraldus teha teatavaks korralduse koopia saatmisega Fortum Elekter AS-ile (elekter@fortum.com; arvo.niiler@fortum.com). 
5. Korraldus jõustub teatavakstegemisest.
6. Käesoleva korralduse peale võib esitada 30 päeva jooksul vaide Haapsalu Linnavalitsusele vastavalt haldusmenetluse seadusele või kaebuse Tallinna Halduskohtule 30 päeva jooksul vastavalt halduskohtumenetluse seadusele korralduse teatavakstegemisest.

Urmas Sukles
Linnapea			Erko Kalev
			Linnasekretär